**Poslovni klub PartneRI**

**POZIV ZA FINANCIRANJE PROJEKATA**

# **1. CILJEVI POZIVA**

* podizanje kvalitete života u lokalnoj zajednici i promicanje društveno odgovornog ponašanja i suradnje sa zajednicom kroz ulaganja u kulturu, umjetnost i društvene inovacije
* povećanje vidljivosti i atraktivnosti grada Rijeke i Primorsko-goranske županije na europskoj i svjetskoj razini
* postići veće društvene i ekonomske učinke udružujući sredstva javnog i privatnog sektora

Želimo financirati projekte koji:

* kroz kulturu, umjetnost i društvene inovacije nude realna i inovativna rješenja za potrebe lokalne zajednice
* doprinose unaprjeđenju kvalitete života građana
* stvaraju veću vrijednost za širu zajednicu
* na održiv način ostvaruju pozitivan društveni učinak u lokalnoj zajednici (nakon završetka financijske potpore)
* imaju usklađene ciljeve, aktivnosti i proračun
* imaju jaku vidljivost u lokalnoj zajednici
* se provode na području Primorsko-goranske županije
* se provode u razdoblju od 01.01.2021. do 30.06.2021.

# **2. TKO SE MOŽE PRIJAVITI**

* Mogu se prijaviti trgovačka društva, obrtnici ili udruge građana sa sjedištem u Primorsko-goranskoj županiji.
* Prijavitelj se može prijaviti samostalno ili u partnerstvu.

# **3. ŠTO NE FINANCIRAMO**

* Projekte koji se ne provode na području Primorsko-goranske županije.
* Projekte koji se ne provode u razdoblju 01.01.2021 do 30.06.2021.
* Projekte koji se odnose isključivo ili većinski na pojedinačno financiranje sudjelovanja na radionicama, seminarima, konferencijama i kongresima.
* Projekte koji se odnose isključivo ili većinski na individualne školarine za studij ili tečajeve ili radionice.
* Projekte koji se odnose isključivo na razvoj strategija, planova ili drugih sličnih dokumenata.
* Projekte koji se odnose isključivo ili prvenstveno na kapitalna ulaganja u zemljišta, zgrade, vozila.
* Zajmove drugim organizacijama ili pojedincima.
* Operativne i administrativne troškove organizacija koji se odnose na svakodnevne aktivnosti.
* Ostale aktivnosti koje nisu usmjerene na ostvarivanje ciljeva poziva.

# **4. FINANCIJSKE ODREDNICE POZIVA I PRIHVATLJIVI TROŠKOVI**

* Iznos pojedinačne potpore projektu je ograničen, a može iznositi maksimalno 50% ukupne vrijednosti projekta do iznosa od maksimalno 50.000,00 kn. Udruga Poslovni klub PartneRI zadržava pravo utvrditi iznose potpore na temelju zaprimljenih zahtjeva, s obzirom na raspoloživost financijskih sredstava.
* Prihvatljivi su svi dokumentirani troškovi vezani uz realizaciju projektnih aktivnosti unutar razdoblja 01.01.2021. do 30.06.2021. Prijavitelj je obvezan navesti ukupne troškove projekta u zadanom troškovniku te navesti druge izvore financiranja koje je dužan samostalno osigurati u svrhu cjelokupne provedbe projekta.

# **5. POSTUPAK PRIJAVE**

* Prijava se podnosi isključivo elektroničkim putem, a sastoji se od Prijavnice i Troškovnika koji su dostupni na poveznici [www.partneri.hr](http://www.partneri.hr) .
* Prijavnicu i Troškovnik potrebno je dostaviti na elektroničku adresu adresu info@partneri.hr . U predmet elektroničke poruke obavezno navesti ‘Prijava - financiranje projekata’.
* Rok za prijave je 09.11.2020.
* Ukoliko prijavitelj ima više prijedloga projekata, za svaki prijedlog mora dostaviti zasebnu prijavu.
* Svaki prijavitelj ima pravo na ovaj natječaj prijaviti najviše dva projekta. Ukoliko jedan prijavitelj prijavi više od dva projekta na ovaj natječaj, prilikom ocjenjivanja uzet će se u obzir dvije prijave s ranijim vremenom zaprimanja.
* Jednom prijavitelju mogu biti odobrena najviše dva projekta za sufinanciranje.

**6. POSTUPAK OCJENJIVANJA I KRITERIJI ODABIRA**

Zaprimljene prijave ocjenjuje Programski savjet udruge Poslovni klub PartneRI koji se sastoji od 5 članova Udruge i jednog zaposlenika društva RIJEKA 2020 d.o.o. za provedbu projekta Rijeka Europska prijestolnica kulture 2020 koji ima savjetodavnu ulogu bez prava glasa. Programski savjet podnosi izvještaj o vrednovanju prijedloga projekata Skupštini udruge Poslovni klub PartneRI koja donosi konačnu odluku o financiranju.

**Svi prijavljeni projekti moraju zadovoljiti sljedeće formalne uvjete:**

* Prijava je zaprimljena unutar roka
* Prijava je potpuna (ne smiju nedostajati pojedini podaci u opisnom dijelu prijavnice i/ili troškovniku projekta). Nepotpune prijave neće biti uzete u obzir prilikom ocjenjivanja.
* Prijave koje prekoračuju naznačenu duljinu teksta u Prijavnici neće biti uzete u obzir prilikom ocjenjivanja.
* Lokacija provedbe projekta je u Primorsko-goranskoj županiji.
* Vrijeme provedbe projekta je od 01.01.2021. do 30.06.2021.
* Iznos sredstava koji se traži od Poslovnog kluba nije viši od 50% ukupne vrijednosti projekta.
* Prijavitelj je obvezan detaljno navesti druge izvore financiranja koje je dužan samostalno osigurati u svrhu cjelokupne provedbe projekta.

**Svi projekti koji zadovolje formalne uvjete bit će vrednovani na temelju sljedećih kriterija:**

* jasno definirane potrebe lokalne zajednice i ciljanih skupina (korisnika projekta)
* jasno definirani ciljevi i rezultati projekta
* inovativnost u zadovoljavanju potreba lokalne zajednice kroz kulturu, umjetnost i društvene inovacije
* održivost nakon završetka financijske potpore i doprinos postizanju pozitivnih društvenih promjena
* vidljivost projekta u lokalnoj zajednici
* učinkovitost projekta (odnos proračuna i planiranih aktivnosti i ciljeva projekta)

**Prednost pri vrednovanju projekata imati će u ovom natječaju:**

* projekti čiji su prijavitelji, izvođači i/ili ciljana skupina mlade osobe do 40 godine starosti, prvenstveno žene.
* projekti koji se bave primjenom novih tehnologija u umjetnosti
* projekti koji svojom izvedbom i ishodima mogu zadržati mlade u Rijeci
* projekti koji stvaraju veću vrijednost za širu zajednicu
* projekti koji su poduzetnički i imaju i daljnju ekonomsku vrijednost koja može biti osnova za daljnji razvoj poslovanja pa tako i zapošljavanja.

S obzirom na dostupne analize po kojima će zbog negativnih utjecaja COVID-19 i gospodarskih kretanja u najvećoj mjeri biti pogođene mlade ženske osobe, na ovaj način pokušati ćemo pomoći najpogođenijim skupinama. Iz istog razloga, kroz praktičnu primjenu novih tehnologija želimo potaknuti zadržavanje mladih ljudi u Rijeci.

Prije konačne odluke o financiranju Udruga Poslovni klub PartneRI zadržava pravo tražiti usmeno predstavljanje projekta, dodatne informacije ili dostavu dokazne dokumentacije (ponude, ugovori, potvrde i sl.) od prijavitelja.

**Odluka o financiranju:**

* Odluka o financiranju projekata donijet će se najkasnije 16.12.2020. godine.
* Popis odabranih prijavitelja bit će objavljen na mrežnim stranicama udruge Poslovni klub PartneRI.

**7. UGOVOR, ISPLATA SREDSTAVA I IZVJEŠTAVANJE**

* S odabranim prijaviteljima sklopit će se ugovor.
* Sredstva će se isplatiti korisniku u pravilu u dvije faze:

1. faza - isplata 50% odobrenih sredstava po potpisu Ugovora uz predaju Zadužnice kao instrumenta osiguranja danih sredstava potpore;

2. faza – isplata 50% odobrenih sredstava po odobrenju Završnog izvješća.

* Korisnici su dužni u roku od 10 dana od završetka projekta dostaviti Završno izvješće koje obuhvaća opis realiziranih aktivnosti, troškovnik, fotografije o provedbi ključnih aktivnosti. Udruga Poslovni klub PartneRI zadržava pravo zatražiti od korisnika dostavu dokazne dokumentacije (ugovori, računi, dokazi plaćanja i sl.) prije odobrenja Završnog izvješća.
* Završno izvješće sastoji se od opisnog dijela, završnog troškovnika, fotografija i *press clippinga* o provedbi projektnih aktivnosti.
* Poslovni klub može prema potrebi zatražiti i pismeno periodično izvještavanje tijekom trajanja projekta i dodatno izvještavanje o provedbi projekta, kao i neposredno predstavljanje tijeka projekta na sastancima Poslovnog kluba.
* Nakon prihvaćanja završnog izvještaja Poslovni klub će vratiti neiskorištene instrumente osiguranja za dana sredstva iz faza isplate.
* Zadužnica se može dati na naplatu pod uvjetom odustajanja korisnika sredstava od realizacije projekta i pod uvjetom nedostave periodičnih i/ili završnog izvještaja te pod uvjetom nerealizacije projekta sukladno predloženom i odobrenom programu, a o čemu odlučuje Programski savjet Poslovnog kluba – davatelj sredstava.

**8. KOMUNIKACIJA I VIDLJIVOST**

* Korisniku se predlaže da u svim komunikacijskim aktivnostima istakne da je projekt sufinancirala udruga Poslovni klub PartneRI.
* Korisniku se predlaže uključiti logotip udruge Poslovni klub PartneRI u sve komunikacijske materijale projekta.
* Udruga Poslovni klub PartneRI zadržava pravo predstavljanja financiranih projekata u svojim komunikacijskim materijalima i u javnim prezentacijama.

